b'\n_START_ARTICLE_\nTiddy Nordman\n_START_PARAGRAPH_\nKarl Teodard (Tiddy) Nordman (2. tammikuuta 1896 Vaasa \xe2\x80\x93 21. joulukuuta 1922) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. My\xc3\xb6hemmin h\xc3\xa4n osallistui Suomen sis\xc3\xa4llissotaan muun muassa komppanianp\xc3\xa4\xc3\xa4llikk\xc3\xb6n\xc3\xa4.\n_START_SECTION_\nPerhe ja koulutus\n_START_PARAGRAPH_\nNordmanin vanhemmat olivat maalarimestari M\xc3\xa5rten Nordman ja Maria Matilda Bj\xc3\xb6rklund. H\xc3\xa4n k\xc3\xa4vi kahdeksan luokkaa Vaasan ruotsalaista lyseota.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nNordman toimi j\xc3\xa4\xc3\xa4k\xc3\xa4riv\xc3\xa4rv\xc3\xa4rin\xc3\xa4 Vaasassa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. komppaniaan 4. lokakuuta 1915, josta h\xc3\xa4net siirrettiin pataljoonan t\xc3\xa4ydennysjoukkoon 11. toukokuuta 1916 ja komennettiin edelleen Saksan meriesikunnan k\xc3\xa4ytt\xc3\xb6\xc3\xb6n. H\xc3\xa4n teki meriesikunnan toimeksiantamana useita matkoja Suomeen ja Muurmannille. N\xc3\xa4ill\xc3\xa4 matkoillaan h\xc3\xa4n j\xc3\xa4rjesti etappitien saksalaisten sotavankien kuljettamiseksi Muurmannilta Ruotsiin. Suomesta h\xc3\xa4net m\xc3\xa4\xc3\xa4r\xc3\xa4ttiin kev\xc3\xa4ttalvella vuonna 1917 Ruotsiin ja Suomeen Saksasta erikoisteht\xc3\xa4vi\xc3\xa4 suorittamaan l\xc3\xa4hetetyn komennuskunnan p\xc3\xa4\xc3\xa4llik\xc3\xb6ksi. T\xc3\xa4m\xc3\xa4n komennuskunnan p\xc3\xa4\xc3\xa4llikk\xc3\xb6n\xc3\xa4 h\xc3\xa4n tuli tovereidensa kera pid\xc3\xa4tetyksi Ruotsin ja Suomen rajalla. Pid\xc3\xa4tyksens\xc3\xa4 j\xc3\xa4lkeen Ruotsin viranomaiset pitiv\xc3\xa4t h\xc3\xa4nt\xc3\xa4 silm\xc3\xa4ll\xc3\xa4 Luulajassa ja Tukholmassa. Ruotsin viranomaisten laskettua Nordmanin vapaaksi h\xc3\xa4n jatkoi alkuper\xc3\xa4ist\xc3\xa4 teht\xc3\xa4v\xc3\xa4\xc3\xa4ns\xc3\xa4. Ruotsista h\xc3\xa4n palasi takaisin Suomeen syystalvella vuonna 1917 ja sai sen j\xc3\xa4lkeen m\xc3\xa4\xc3\xa4r\xc3\xa4yksen kouluttaa suojeluskuntalaisia.\n_START_SECTION_\nSuomen sis\xc3\xa4llissota\n_START_PARAGRAPH_\nNordman liittyi sis\xc3\xa4llissodan puhjettua oberzugf\xc3\xbchrer Friedel Jacobssonin komennuskuntaan, mink\xc3\xa4 mukana h\xc3\xa4n matkusti Tornioon ja osallistui siell\xc3\xa4 paikkakunnan valtaukseen. Torniosta h\xc3\xa4n matkusti Mustasaareen, miss\xc3\xa4 h\xc3\xa4n j\xc3\xa4rjesteli paikalliset suojeluskuntalaiset, mutta h\xc3\xa4n sai 25. helmikuuta 1918 verensy\xc3\xb6ksyn ja sairastui keuhkotautiin ja h\xc3\xa4net toimitettiin sairaalahoitoon. Sairaalasta palattuaan h\xc3\xa4net sijoitettiin huhtikuun puoliv\xc3\xa4liss\xc3\xa4 v\xc3\xa4nrikiksi ylennettyn\xc3\xa4 palvelukseen komppanianp\xc3\xa4\xc3\xa4llik\xc3\xb6ksi Porin rykmentin I pataljoonan 2. komppaniaan, jonka mukana h\xc3\xa4n osallistui puhdistustoimiin Urjalan ja Toijalan alueilla.'